Ir-Regolament tal-Kunsill (KEE) Nru 3069/90
tat-22 ta' Ottubru 1990
li jerġa’ jemenda Artikoli 6 u 17 tal-Protokoll li jirrigwarda l-kunċett ta' "prodotti li joriġinaw" u l-metodi tal-koperazzjoni amministrattiva għall-Ftehim ta' Kooperazzjoni bejn il-Komunità Ekonomika Ewropea u r-Repubblika Għarbija ta' l-Eġittu
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ekonomika Ewropea, u b'mod partikolari Artikolu 113 tiegħu,
Wara li kkunsidra l-proposta mill-Kummissjoni,
Billi l-Ftehim ta' Kooperazzjoni bejn il-Komunità Ekonomika Ewropea u r-Repubblika Għarbija ta' l-Eġittu [1] kien iffirmat fit-18 ta' Jannar 1977 u daħal fis-seħħ fl-1 ta' Novembru 1978;
Billi Artikolu 6 tal-Protokoll li jirrigwarda d-definizzjoni tal-kunċett ta' "prodotti li joriġinaw" u l-metodi tal-kooperazzjoni amministrattiva [2] għall-Ftehim imsemmi (minn issa 'l quddiem imsejjaħ "il-Protokoll"), kif emendat bid-Deċiżjoni Nru 1/81 [3] tal-Kunsill ta' Kooperazzjoni, jipprovdi illi, fil-każ ta' bidla awtomatika fid-data bażi li tapplika għall-ammonti espressi fl-ecu, il-Komunità tista' ddaħħal ammonti riveduti meta meħtieġ;
Billi l-valur ekwivalenti ta' l-ecu f'ċerti muniti korrenti nazzjonali fl-1 ta' Ottubru 1988 kien inqas mill-valur korrispondenti fl-1 ta' Ottubru 1986; billi l-bidla awtomatika fid-data bażi, fil-każ tal-konverżjoni fil-muniti korrenti nazzjonali interessati, ikollha l-effett li tnaqqas il-limiti li jippermettu l-preżentazzjoni ta' xhieda dokumentarja ssimplifikata; billi, għalbiex jiġi evitat dan l-effett, huwa meħtieġ li jiżdiedu l-limiti espressi fl-ecu;
ADOTTA DAN IR-REGOLAMENT:
Artikolu 1
Il-Protokoll huwa hawnhekk emendat kif ġej:
1. Fit-tieni subparagrafu ta' Artikolu 6(1), iċ-ċifra "ECU 2590" għandha tiġi mibdula biċ-ċifra "ECU 2820";
2. F'Artikolu 17(2), iċ-ċifra "ECU 180" għandha tiġi mibdula biċ-ċifra "ECU 200" u ċ-ċifra "ECU 515" biċ-ċifra "ECU 565".
Artikolu 2
Dan ir-Regolament għandu jidħol fis-seħħ fl-1 ta' Novembru 1990.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fil-Lussemburgu, fit-22 ta' Ottubru 1990.